# PROJEKTS

LATVIJAS REPUBLIKAS MINISTRU KABINETS

2016. gada Noteikumi Nr. Rīgā (prot. Nr. .§)

**Kārtība, kādā valsts izmanto pirmpirkuma tiesības uz zemi zem publiskajiem ūdeņiem**

*Izdoti saskaņā ar*

*Zemes pārvaldības likuma 13. panta pirmās daļas 12. punktu*

1. Noteikumi nosaka kārtību, kādā valsts izmanto pirmpirkuma tiesības uz zemi, kas atrodas zem publiskajiem ūdeņiem un ir privātpersonas īpašumā.
2. Atsavinot zemi zem publiskajiem ūdeņiem, nekustamā īpašuma īpašnieks (turpmāk – pārdevējs) pirkuma līgumu vai tā norakstu (uzrādot pirkuma līguma oriģinālu) pirms nostiprināšanas zemesgrāmatā iesniedz Vides aizsardzības un reģionālās attīstības ministrijā (turpmāk – ministrija), norādot savu korespondences adresi.
3. Pirmpirkuma tiesības var izmantot un pirkuma līgums vai tā noraksts tiek izvērtēts, ja atsavināmā zeme atrodas zem publiskajiem ūdeņiem un nekustamā īpašuma sastāvā nav ēku un būvju, un citas zemes lietošanas kategorijas.
4. Ministrija, saņemot pirkuma līgumu vai tā norakstu, izsniedz rakstisku izziņu, kurā norāda šādas ziņas:
   1. atsavināmā nekustamā īpašuma nosaukums un kadastra numurs, nekustamā īpašuma sastāvā ietilpstošo zemes vienību un būvju kadastra apzīmējumi;
   2. pārdevēja vārds, uzvārds un personas kods (fiziskām personām) vai nosaukums, reģistrācijas numurs un juridiskā adrese (juridiskām personām);
   3. pirkuma līguma vai tā noraksta saņemšanas datums;
   4. tās amatpersonas vai ministrijas darbinieka amats, vārds un uzvārds, kurš pieņem pirkuma līgumu vai tā norakstu.
5. Ministrija pēc pirkuma līguma vai tā noraksta saņemšanas sadarbībā ar citām ieinteresētajām ministrijām izvērtē nepieciešamību izmantot valsts pirmpirkuma tiesības, ņemot vērā nekustamā īpašuma izmantošanas veidu, tā nepieciešamību sabiedrības interešu nodrošināšanai un citus lietderības apsvērumus.
6. Ministru kabineta rīkojuma projektu par valsts pirmpirkuma tiesību izmantošanu vai neizmantošanu ministrija sagatavo 30 darbdienu laikā pēc pirkuma līguma vai tā noraksta saņemšanas un normatīvajos aktos noteiktajā kārtībā iesniedz Ministru kabinetā.
7. Informāciju par pieņemto Ministru kabineta rīkojumu par valsts pirmpirkuma tiesību izmantošanu vai neizmantošanu ministrija 3 darbdienu laikā nosūta pārdevējam un attiecīgās administratīvās teritorijas zemesgrāmatu nodaļai.
8. Ministru kabineta rīkojums par valsts pirmpirkuma tiesību izmantošanu uzliek par pienākumu ministrijai ne vēlāk kā 20 darbdienu laikā no rīkojuma izdošanas dienas, pamatojoties uz pārdevēja un pircēja vienošanās nosacījumiem, sagatavot attiecīgu darījuma aktu un pirkuma līgumā noteiktajā kārtībā samaksāt tajā noteikto summu.
9. Valsts zaudē pirmpirkuma tiesības, un pircējs ir tiesīgs īpašuma tiesības uz nekustamo īpašumu nostiprināt zemesgrāmatā, ja:
   1. Ministru kabinets izdod rīkojumu par pirmpirkuma tiesību neizmantošanu;
   2. divu mēnešu laikā no pirkuma līguma vai tā noraksta iesniegšanas dienas ministrijā Ministru kabinets nav izdevis rīkojumu par pirmpirkuma tiesību izmantošanu.
10. Pircēja tiesības nostiprināt īpašuma tiesības uz nekustamo īpašumu zemesgrāmatā šo noteikumu 9. punktā minētajos gadījumos apliecina:
    1. Ministru kabineta rīkojums par pirmpirkuma tiesību neizmantošanu, šo noteikumu 9.1. apakšpunktā minētajā gadījumā;
    2. šo noteikumu 3.punktā minētā izziņa, kas izsniegta ne agrāk kā sešdesmit septītajā dienā pēc pirkuma līguma vai tā noraksta saņemšanas ministrijā, šo noteikumu 9.2. apakšpunktā minētajā gadījumā.
11. Nostiprinājuma lūgums par darījumu ar nekustamo īpašumu, uz kuru valstij ir pirmpirkuma tiesības, nav apmierināms, pirms valsts ir zaudējusi pirmpirkuma tiesības.

Ministru prezidents M. Kučinskis

Vides aizsardzības un

reģionālās attīstības ministrs K. Gerhards

Iesniedzējs:

vides aizsardzības un

reģionālās attīstības ministrs K. Gerhards

Vīza:

valsts sekretārs R. Muciņš

496

E.Kāpostiņš

[Edvins.kapostins@varam.gov.lv](mailto:Edvins.kapostins@varam.gov.lv)

67026565